GLเพิ่มทุนพีพีแก้ฟรีโฟลต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ขายดีลเลอร์ระดม140ล้าน
กระจายถือช่วยดันราคาหุ้นโพสต์ทูเดย์ — กรุ๊ปลีส เล็งเพิ่มทุน 6 ล้านหุ้น ขายดีลเลอร์ หาทุน 140 ล้านบาท แก้ปัญหาฟรีโฟลต
คณะกรรมการบริษัท กรุ๊ปลีส (GL) มีมติอนุมัติการเพิ่มทุนจดทะเบียนจำนวน 32.50 ล้านบาท เป็น 431.5 ล้านบาท โดยออกหุ้นใหม่จำนวน 6 ล้านหุ้น มูลค่าหุ้นที่ตราไว้หุ้นละ 5 บาท เพื่อเสนอขายให้แก่นักลงทุนกลุ่มเฉพาะเจาะจง (พีพี) ในราคาไม่ต่ำกว่า 23.20 บาท ปัจจุบันราคาหุ้นอยู่ที่ 23.70 บาท ทั้งนี้บริษัทจะได้รับค่าหุ้นเพิ่มทุนไม่ต่ำกว่า 139.20 ล้านบาท 
บริษัทจะต้องขายหุ้นเพิ่มทุนภายใน 1 ปีให้แก่ผู้สนใจที่อยู่ในธุรกิจเช่าซื้อรถจักรยานยนต์ และผู้ที่เข้าใจรูปแบบการดำเนินธุรกิจของบริษัท โดยต้องไม่เป็นบุคคลที่มีส่วนร่วมในการบริหารงาน (Strategic Shareholders) ได้แก่ 1.กรรมการ ผู้จัดการ หรือผู้ดำรงตำแหน่งระดับบริหาร 4 รายแรกนับต่อจากผู้จัดการลงมา
สำหรับหุ้นเพิ่มทุนที่เหลืออีก 5 แสนหุ้น จะรองรับใบสำคัญแสดงสิทธิซื้อหุ้น หรือวอร์แรนต์ ที่จะออกให้กับกรรมการและพนักงานครั้งที่ 3 (GLWC) จำนวน 5 แสนหน่วย อายุ 3 ปี ราคาใช้สิทธิ 16.59 บาท
นายสามารถ จิระดำรง กรรมการผู้จัดการบริษัท กรุ๊ปลีส กล่าวว่า บริษัทจะเสนอขายหุ้นให้กับดีลเลอร์และคู่ค้าของบริษัทเป็นกลุ่มแรก เพื่อนำเงินมาใช้ในการขยายพอร์ตสินเชื่อจักรยานยนต์ที่ปัจจุบันมีอยู่ 2,000 ล้านบาท 
นอกจากนี้ การเพิ่มทุนยังเป็นการแก้ไขปัญหาปริมาณหุ้นหมุนเวียนในตลาด หรือฟรีโฟลต ต่ำกว่าเกณฑ์ที่ตลาดหลักทรัพย์กำหนดไว้ 15% ซึ่งบริษัทจะต้องแก้ไขให้เสร็จก่อนปี 2554
“ยังไม่ทราบว่าจะขายหุ้นเสร็จเมื่อไร เราต้องการคนที่เข้ามาส่งเสริมธุรกิจทั้งในและต่างประเทศ จะพิจารณากลุ่มดีลเลอร์ที่เป็นคู่ค้าของบริษัท ซึ่งน่าจะได้รับผลดีทั้งสองฝ่าย” นายดีพงศ์ กล่าว
บริษัทยืนยันว่าไม่ได้ต้องการเงิน เพราะไม่มีปัญหาสภาพคล่องทางการเงิน แต่มีสภาพคล่องหุ้นต่ำกว่าเกณฑ์
สำหรับการแก้ปัญหาฟรีโฟลต หากสามารถแก้ไขได้ก็จะส่งผลดีต่อนักลงทุน โดยเฉพาะนักลงทุนรายย่อยสามารถซื้อขายหุ้นได้สะดวก ทำให้ราคาหุ้นมีเสถียรภาพดีขึ้น จะสะท้อนผลประกอบการมากขึ้น ยิ่งถ้าได้พันธมิตรที่ดีที่ส่งเสริมบริษัทในการดำเนินงาน ก็จะสะท้อนมายังรายได้และกำไรของบริษัทในอนาคตด้วย
ปัจจุบันบริษัทมีสาขา 5 แห่ง และยังไม่มีแผนการเปิดสาขาเพิ่มเติมในปีนี้
ด้านคณะกรรมการอนุมัติให้จ่ายเงินปันผลอีกหุ้นละ 0.510.71 บาทต่อหุ้น (ขึ้นอยู่กับจำนวนการใช้สิทธิใบสำคัญแสดงสิทธิ GLW1 ครั้งที่ 5) โดยรวมทั้งปีแจกเงินปันผล 2.052.25 บาทต่อหุ้น คิดเป็นเงินทั้งสิ้น 126.37 ล้านบาท หลังมีกำไรสุทธิ 181.12 ล้านบาท หรือ 3.29 บาทต่อหุ้น ลดลงเล็กน้อยจากปี 2551 กำไรสุทธิ 183.67 ล้านบาท หรือ 3.46 บาทต่อหุ้น 
ก่อนหน้านี้ กองทุนเอ.พี.เอฟ. กรุ๊ปจากญี่ปุ่น เข้ามาเทกโอเวอร์บริษัท กรุ๊ปลีส และได้รับผลตอบแทนเป็นกอบเป็นกำ โดยมีกำไรทั้งส่วนต่างราคาหุ้นและเงินปันผล นอกจากนี้ทุนญี่ปุ่นแห่งนี้ยังประกาศแผนเทกโอเวอร์อีกหลายธุรกิจ โดยเฉพาะอสังหาริมทรัพย์ และยังแสดงความสนใจซื้อธุรกิจการเงินอื่นๆ ด้วย